  Виталий Пронин Дэри ёросысь Ягул гуртысь Николай Мишкин семьяеныз ӵош.Обороная министерстволэн архивысьтыз, сайтысьтыз бугыръяськыса, туж трос тунсыкозэ тодӥм Дэри ёросысь Ягул гуртысь Николай Мишкинлэн ож сюресъёсыз сярысь.Дэри ёросысь Ягул гуртын улӥз но дышетӥсьын ужаз милям Таня апаймы. Церковно-приходской школаез быдтэмын вал. Ягулын улӥсь пересьёс тодо на, луоз, сое Татьяна Спиридоновна Мишкина шуыса. Кузпалыз вал Николай Петрович Мишкин. Ужаз бухгалтер луыса. Ми сое Коля кырси шуыса тодӥськом. Быдэс война пыр потэмын, дышетскемын, туж визьмо, востэм вал, шуылӥз Таня апаймы со сярысь.Таня апаймы ноку но ӧз вералля, кин со вал фронтын. Оло, Коля кырси ачиз но ӧз ивортылы - фронтовикъёс уг ярато вал ук ожмаськемзы сярысь зульыны. Туж трос пол кезьыт вуын кыллёно луи - тазьы гинэ, пе, шуылӥз.Но табере ми троссэ тодӥськом солэн кышкыт ож сюресъёсты чидамез, кышкасьтэм луэмез сярысь. Обороная министерстволэн архивъёсаз, сайтъёсаз бугыръяським оже пыриськем ӵыжы-выжыосмы сярысь тросгес тодон вылысь. Соку ик шедьтӥм Коля кырсимы сярысь гожъямъёсты но.Нырысетӥез наградной листэз 1943-тӥ арын 18-тӥ апреле потэмын. Отын гожтэмын: вордскемын 1905-тӥ арын, удмурт, призвать каремын Ижысь райвоенкоматэн. Должностез - 17-тӥ ОСБ-ысь (отдельной сапёрной батальон) разведчик-подрывник. Отын ик гожтэмын на: Ленинградской фронтын 1942-тӥ арын 17-тӥ январьысен. Эшшо пусъемын: 1943-тӥ арын 16-тӥ апреле пыдыз 2 пол сӧсырмыны шедиз, со нуналэ ик контузие сюрем.Гожтэмын: «Представлен к награде орденом Красная звезда». Но сётӥллям «За отвагу» медаль гинэ.Гожтэмын, мар понна пусъемын: Н. Мишкин красноармеецлы приказ сётӥллям - 1943-тӥ арын 18-тӥ апреле потон уе немецъёслэн 2 радэн сылӥсь ез заграждениязы потон пась лэсьтоно, отын ик эшшо минаос пуктылэмын на вылэм. Туж шуг вылэм со езъёслэсь заграждение доры вуыны (уй югыт, инме ракетаос ӝутскыло), но Коля кырсимы вуэм. Зэм, заграждениос доры вуытозяз, немец мина сое контузить карыса вуттэм, пыдаз пуля йӧтэм на. Контузия улэ сюрыса но, сӧсырмыса но красноармеец Мишкин езъёсты вандылэм, собере кутскем минаос борды. Минаос пуктылэмын вылэм ез заграждение сьӧрын немецъёс палан. Соку 2-тӥзэ пуля сюрем пыдаз. Озьы но со ужзэ азьланьтэм, заданиез быдэстэм. Озьы юрттэм 33-тӥ роталы азьлань мыныны. Наградной листлэн улӥяз гожтӥськем командирзы, но фамилизэ валаны уггес луы.Кыкетӥез наградной листэз 1944-тӥ арын 18-тӥ январе гожтэмын. Н. Мишкинлэн воинской званиез ефрейтор ини. Гожтэмын: «Представлен к ордену Слава 3-й степени». Отысь ик тодӥм, 1943-тӥ арын 9-тӥ августэ сӧсырмыны сюрылэмын, но кытын вылэм яраез, гожтэмын ӧвӧл. Кыллем-а госпитальын - таиз но гожтэмын ӧвӧл. Пусъемын «За отвагу», «За оборону Ленинграда» медальёсын.Ма понна сётэмын Слава орден? Валэктэмын тазьы: 1944-тӥ арын 12-тӥ январьысен 18-тӥ январёзь разведчик-подрывник Мишкин лэсьтӥз бадӟым уж. Возьматӥз номырлэсь кышкасьтэм, амало луэмзэ.Зрекино гурт дорын - Ораниенбаум (али Ломоносов город) дорысь 19 иськемын - ожмаськыса, азьлань мынон понна плацдармез дасяку, 1944-тӥ арын 12-тӥ январе потон уе 74 минаосты огназ разминировать карем.13-тӥ январе потон уе немецъёслэн пулемётъёссы зол ыбылэм улсын разминировать карем 65 минаосты.14-тӥ январе потон уе немецъёслэн пулемётъёссы туж зол ыбылэм улсын эшъёсыныз езъёслэсь заграждениосын пась лэсьтӥзы.16-тӥ январе потон уе немецъёсын лэсьтэм 2 землянкаосысь 9 минаосты обезвредить кариз. Эшшо ке Гостилица - Новая сюрес вылысь утчаса шедьтӥз но обезвредить кариз танкъёслы пумит пуктылэм минаосты.18-тӥ январе потон уе нош ик боевой задание басьтӥз - немецъёслэн туж зол ыбылэмзы шоры учкытэк, Кожерицы гурт доры 55 противотанковой мина пуктӥз.Наградной листлэн улӥяз гожтӥськем командирзы - майор Кротов. Та вал 1944-тӥ арын Красносельско-Ропшинской наступательной операция дыръя.Куинетӥез наградной листэз 1944-тӥ арын 13-тӥ июне гожтэмын. Званиез озьы ик - ефрейтор, Суворов орденэн пусъем 90-тӥ стрелковой Ропшинской краснознамённой дивизиысь разведчик-подрывник. Эшшо одӥг пол сёто «За отвагу» медаль.Мар понна сётӥллям тазэ наградазэ? 1944-тӥ арын 13-тӥ июне сётӥллям боевой приказ: Ленинград котырысь Райволанйоки (али Рощинка) шур котырез эскероно. Немецъёс туж зол ыбыло вылэм ке но, Н. Мишкин вуэм шур дуре. Мертам пасьталазэ, мурдалазэ но кыӵе ӝоглыкен быземзэ. Берлань бертыкуз, немецъёс синйылтӥллям сое но вистэм-вожтэм ыбылыны кутскиллям. Мишкин тэтчем матысь воронкае, отын кот, кезьыт дӥськутэныз 2 часлэсь кема кыллем. Ыбылӥськон лябӟем бере сэрыт (ӝогак) берытскем подразделенияз. Наградной листлэн улӥяз гожтӥськемын командирзы - капитан Сержантович. Та учыр вал Выборгской наступательной операция дыръя.Войнаысь бертэмез бере Коля кырсимы туж висьыса улэм, пыдъёсыз тӧрнало вылэм. Кема ик чидамтэ ни - 1946-тӥ арын 31-тӥ мае кулэм. Кузпалыныз Татьяна Спиридоновнаен нылпиоссы ӧй вал, вордӥзы ӵыжы-выжызылэсь нылзэс, но со бырыны шедиз. (Нылзы ужаз заводын охранаын, лушкаськисьёс ыбиллям.) Таня апаймы но табере кемалась кулэмын ини.Коля кырсимы сюремын ӧвӧл Н. Кузнецовлэн «Воинская слава Удмуртии» книгаяз но. Соин ик туж гожтэме потӥз газетэ.Фаина Осинцева.Дэри ёрос, Якшурпочинка гурт Теги: Быдымож  